b'\n_START_ARTICLE_\nUosialapis klevas\n_START_SECTION_\nPaplitimas\n_START_PARAGRAPH_\nSavaime pla\xc4\x8diai paplit\xc4\x99s \xc5\xa0iaur\xc4\x97s Amerikos \xc5\xbeemyne. \xc5\xa0iauriausia j\xc5\xb3 populiacija auga vidurio Saska\xc4\x8devano ir Manitobos valstijose, pie\xc4\x8diausia ir nuo likusi\xc5\xb3 populiacij\xc5\xb3 labiausiai izoliuoti auga Gvatemaloje. Rytuose nuo JAV paatlant\xc4\x97s valstij\xc5\xb3 iki Ramiojo vandenyno pakran\xc4\x8di\xc5\xb3 Kalifornijos valstijoje.\n_START_SECTION_\nApib\xc5\xabdinimas\n_START_PARAGRAPH_\nAuk\xc5\xa1tis 10\xe2\x80\x9325 m, laja 6-10 m skersmens, da\xc5\xbenai u\xc5\xbeauga keli kamienai, kuri\xc5\xb3 skersmuo 30\xe2\x80\x9350 cm, labai retai iki 1 m. Lapai sud\xc4\x97tiniai, neporomis plunksni\xc5\xa1ki. Kuokeliniai \xc5\xbeiedai sukrauti nusvirusiuose \xc5\xa1luotel\xc4\x97s pavidalo \xc5\xbeiedynuose, o piesteliniai \xe2\x80\x93 kek\xc4\x97se. \xc5\xbdydi baland\xc5\xbeio m\xc4\x97n. prie\xc5\xa1 i\xc5\xa1siskleid\xc5\xbeiant lapams. Vaisiai \xe2\x80\x93 sparnavaisiai ir sunoksta rugs\xc4\x97jo \xe2\x80\x93 spalio m\xc4\x97n.\n_START_SECTION_\nUosialapis klevas \xe2\x88\x92 Lietuvoje invazin\xc4\x97 r\xc5\xab\xc5\xa1is\n_START_PARAGRAPH_\nAugalas introdukuotas, auginamas kaip dekoratyvinis miest\xc5\xb3 \xc5\xbeeldiniuose, pakeli\xc5\xb3 juostoms formuoti, taip pat sodinamas sm\xc4\x97lynams ap\xc5\xbeeldinti. Auga greitai, gajus. Nesunkiai nukonkuruoja gluosnius ir stumia juos i\xc5\xa1 nat\xc5\xabrali\xc5\xb3 augavie\xc4\x8di\xc5\xb3, tod\xc4\x97l Aplinkos ministerijos paskelbtas kaip naikintinas invazinis augalas. _NEWLINE_Invazine r\xc5\xab\xc5\xa1imi paskelbtas u\xc5\xbe savaiminio arealo ir kra\xc5\xa1tuose, kuriuose buvo introdukuotas, bet v\xc4\x97liau nekontroliuojamai i\xc5\xa1plito ir plinta, u\xc5\xbego\xc5\xbedamas vietin\xc4\x99 augalij\xc4\x85 ir u\xc5\xbeimdamas naujus jos biotopus.\n_START_SECTION_\nPanaudojimas\n_START_PARAGRAPH_\nI\xc5\xa1 uosialapio klevo leid\xc5\xbeiama sula ir i\xc5\xa1 jos gaminamas sirupas. Mediena menkavert\xc4\x97, neatspari puvimui.'